Den tidligere regionsrådsformand understreger, at hun ikke stiller op til det næste regionsrådsvalg.

Frihed og fritid er de to ord, som den tidligere regionsrådsformand gentagende gange får sagt i interviewet. Det er nemlig præcis et år siden, at Ulla Astman (S) måtte vige pladsen som regionsrådsformand til fordel for Mads Duedahl (V), der vandt sidste års regionsrådsvalg. Og det har resulteret i en ny hverdag for østjyden. - Jeg er så heldig at have fået arbejde i 3F som a-kasse leder, hvilket jeg er super glad for, da det er en organisation, der arbejder for nogle stærke værdier, som jeg selv. Derudover er det bare dejligt at være i gang, forklarer Ulla Astman, der også glæder sig over det mindre ansvar, hun har nu. - Min nye hverdag har budt på mere frihed og fritid, samtidig med at jeg ikke har det samme ansvar for at stå til rådighed overfor borgere, pressen og regionen 24 timer i døgnet, og det har jeg i høj grad kunnet mærke. Rejsens endestation Det var efter 14 år som regionsrådsformand, at Ulla Astman forlod posten. Dog er hun stadig aktiv i regionsrådet de næste tre år, men derefter er socialdemokraten færdig. - Jeg stiller ikke op næste gang. Jeg har siddet siden 1998, så det her er min sidste ombæring, og jeg nyder faktisk tanken om, at få endnu mere ro til at finde ud af, hvad jeg vil. Jeg vil dog altid være aktiv i Socialdemokratiet, fastslår hun, men tøver alligevel omkring eventuelt at genopstille. - Om jeg en gang vil genopstille til et eller andet i fremtiden, det må tiden vise, men det er ikke noget, som jeg vil lige nu og efter den her periode, understreger politikeren. Mere til stede Den nye hverdag er også faldet i god jord ved Ulla Astmans familie, der nyder at have hende hjemme i et større omfang. - De kommenterer blandt andet på, at de får mere tid med mig, og at når jeg er der, så er jeg mere tilstede, fordi jeg ikke bliver forstyrret af forskellige opkald mere, forklarer Ulla Astman, der nu har en mere normal arbejdsuge at gøre med. - Jeg kan tydeligt mærke, at det er færre timer, jeg arbejder nu. Det er ikke 37 timer, men heller ikke 60 timer mere. Det var heller ikke kun arbejdstiderne, der har haft betydning for politikeren, også geografien blev pointeret højt i den nye hverdag. - Det var vigtigt for mig at blive i Nordjylland og passe det erhverv, jeg har fået stemmer til at passe. Derfor ville jeg bo her, så jeg stadig kunne varetage den post, jeg har, i regionsrådet, pointerer Ulla Astman. Du kan se, hvordan Ulla Astman reagerede til det regionale valg sidste år herunder: